10 A Jesu o ne a galefisiwa ke gore batho bano ba ne ba tla go ba tshwenya mo lefelong leno le le kwa thoko? Legoka! O ne a amiwa pelo ke go bona boidiidi jono, jo palo ya jone e neng e le diketekete, bo mo letetse. Mareko o ne a kwala jaana: “[O ne] a bona boidiidi jo bogolo, mme a tlhotlheletsega go ba tlhomogela pelo, ka gonne ba ne ba tshwana le dinku tse di se nang modisa. Mme a simolola go ba ruta dilo di le dintsi.” Jesu o ne a tsaya batho bano e le ba ba tlhokang thuso ya semoya. Ba ne ba tshwana le dinku tse di gasameng tse di se nang modisa yo o neng a tla di kaela le go di sireletsa. Jesu o ne a itse gore batho ba e seng ba maemo ba ne ba tlhokomologilwe ke baeteledipele ba bodumedi ba ba seng kutlwelobotlhoko, ba e neng e tshwanetse go nna badisa ba ba lorato. (Johane 7:47-49) O ne a tlhomogela batho bano pelo, ka jalo a simolola go ba ruta “ka ga bogosi jwa Modimo.” (Luke 9:11) Ela tlhoko gore Jesu o ne a tlhotlheletsega go tlhomogela batho bano pelo le pele ga a bona tsela e ka yone ba neng ba tla tsibogela se a neng a tla ba ruta sone. Ka mafoko a mangwe, o ne a ruta boidiidi ka ntlha ya go tlhotlhelediwa ke kutlwelobotlhoko e seng ka ntlha ya tsela e ba neng ba tla amogela thuto ya gagwe ka yone.